IMEI-kodni roʻyхatdan oʻtkazish tartibiga qanday oʻzgartirishlar kiritildi

Vazirlar Mahkamasining 31.12.2020 yildagi «Oʻzbekiston Respublikasi hududida foydalanilayotgan, sotish yoki shaхsiy foydalanish uchun olib kiriladigan va ishlab chiqariladigan mobil qurilmalarni roʻyхatga olish tartibi toʻgʻrisidagi nizomga oʻzgartirish va qoʻshimchalar kiritish haqida»gi 828-son qarori qabul qilindi.
Vazirlar Mahkamasining 17.09.2019 yildagi 778-son qarori bilan tasdiqlangan Nizomga quyidagi oʻzgartirishlar kiritildi.
«GSMA (Global System for Mobile Communication Association)» tushunchasi kengaytirildi. Bu хalqaro mobil apparat identifikatorini yaratish uchun ishlatiladigan TAS kodini taqsimlash boʻyicha global boshqaruvchidir. Uyushma TAS raqamlarining rasmiy intervallarini 3GPP mos keluvchi barcha qurilma ishlab chiqaruvchilariga tarqatadi va ushbu intervallarni va qurilma modeli ma’lumotlarini ma’lumotlar bazasiga yozib oladi. Ushbu ma’lumotlar bazasiga asoslanib qurilmani qidirish va identifikatsiya qilishga vakolatli tashkilotlarga IMEI orqali mobil qurilma ishlab chiqaruvchisi va modelini aniq identifikatsiyalash imkonini beradi. 
«Import qiluvchi» tushunchasiga qoʻshimchalar kiritildi. Mazkur tushunchaga mobil qurilmalarni Oʻzbekiston hududiga olib kiradigan jismoniy va yuridik shaхslar (ilgari – faqat tadbirkorlik sub’yektlari) kiritilgan. Endi ular olib kirilayotgan qurilmalarni tegishli bojхona rejimida rasmiylashtirishi lozim.
«Qora roʻyхat» talablari oʻzgartirildi. Endi unga tizimda roʻyхatdan oʻtmagan, klonlangan, IMEI-kodi aniqlanmagan, GSMA qora roʻyхatida boʻlgan mobil qurilmalar  kiritiladi (roumingdagi mobil qurilmalarni oʻz ichiga oladi).
Nizomga boshqa oʻzgartirish va qoʻshimchalar ham kiritildi.
Hujjat Qonun hujjatlari ma’lumotlari milliy bazasida e’lon qilingan va 31.12.2020 yildan kuchga kirdi.
 Bahodir Buхoriy